## Ivace+i Energia dona suport amb 7,7 milions d’euros per a la compra de més de 2.000 vehicles elèctrics i un miler de punts de recàrrega a Castelló

*** Les ajudes ascendixen a 7.000 euros per als particulars, autònoms i entitats que adquirisquen vehicles elèctrics purs i a 5.000 euros per als híbrids endollables
* Ivace+i Energia ultima un pla del vehicle elèctric amb els objectius i accions previstos fins a 2030**

**Castelló.**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, ha destinat fins hui un total de 7,68 milions d’euros per a facilitar la compra de 2.024 vehicles elèctrics i la implantació de 1.061 punts de recàrrega en la província de Castelló, en el marc del Pla Moves III.

Segons ha explicat la consellera, el sector transport “és el de més consum energètic de la Comunitat Valenciana i pràcticament la totalitat d’este consum prové del petroli, per la qual cosa és fonamental dur a terme polítiques actives per a fomentar un tipus de mobilitat més sostenible”.

Al seu juí, els elèctrics “encara tenen dificultats per a imposar-se en el mercat respecte als vehicles de tecnologies convencionals i és necessari incorporar ajudes que animen a la seua compra”.

Cal recordar que, a través d’este programa, Ivace Energia atorga ajudes econòmiques de 7.000 euros per als particulars, autònoms i entitats que adquirisquen vehicles elèctrics purs i de 5.000 euros per als híbrids endollables.

**Pla de foment del vehicle elèctric**

Per a Cano, això implica “donar prioritat als modes de transport més nets i eficients i és indispensable impulsar la renovació del parc de vehicles que utilitza combustibles fòssils cap als que estan propulsats amb energies alternatives, en particular els vehicles elèctrics”.  
Per això, ha avançat que Ivace+i Energia està ja ultimant un “pla de foment del vehicle elèctric i desenrotllament de la infraestructura de recàrrega”, que fixarà els objectius i línies d’acció concretes per als pròxims anys, per a aconseguir “un verdader desenrotllament de la mobilitat elèctrica en el nostre territori”.

Este pla s’emmarca en l’Estratègia energètica de la Comunitat Valenciana 2030 i integra tota la cadena del sistema energètic de manera multidisciplinària i coherent amb els objectius espanyols i europeus.

Es tracta d’un full de ruta que definix la política energètica del Consell per als pròxims anys, amb un objectiu clar: liderar la transició energètica i aconseguir la sobirania energètica en la nostra Comunitat.

Els 14 eixos prioritaris del Consell que conformen l’Estratègia són: la simplificació administrativa, l’energia solar fotovoltaica, l’energia eòlica, el biogàs, la biomassa, l’hidrogen verd, l’emmagatzematge energètic, les xarxes elèctriques de transport i distribució, la cogeneració, el vehicle elèctric, els certificats d’eficiència energètica, l’estalvi energètic en els sectors productius, la captura de CO₂ i l’energia nuclear.

Fecha: 30/08/2025